Sklep Komisije

z dne 29. julija 2002

o ustanovitvi Evropske skupine regulatornih organov za elektronska komunikacijska omrežja in storitve

(Besedilo velja za EGP)

(2002/627/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju naslednjega:

(1) Izdelan je nov normativni okvir za elektronska komunikacijska omrežja in storitve v skladu z direktivami Evropskega parlamenta in Sveta 2002/21/ES z dne 7. marca 2002 o skupnem normativnem okviru za elektronska komunikacijska omrežja in storitve (Okvirna direktiva) [1], 2002/19/ES z dne 7. marca 2002 o dostopu do elektronskih komunikacijskih omrežij s pripadajočimi napravami ter o njihovem medsebojnem povezovanju (Direktiva o dostopu) [2], 2002/20/ES z dne 7. marca 2002 o dovoljenju za elektronska komunikacijska omrežja in storitve (Direktiva o dovoljenju) [3] in 2002/22/ES z dne 7. marca 2002 o univerzalnih storitvah in pravicah uporabnikov v zvezi z elektronskimi komunikacijskimi omrežji in storitvami (Direktiva o univerzalnih storitvah) [4].

(2) V vseh državah članicah se za izvedbo regulativnih nalog, navedenih v tej direktivi, ustanovijo nacionalni regulatorni organi. O teh nalogah je treba obvestiti Komisijo v skladu s členom 3(6) okvirne direktive. V skladu z okvirno direktivo morajo države članice zagotoviti neodvisnost nacionalnih regulatornih organov, tako da so ti organi pravno in funkcionalno neodvisni od vseh podjetij, ki zagotavljajo elektronska komunikacijska omrežja, opremo ali storitve. Države članice, ki zadržijo lastništvo ali nadzor nad podjetji, ki zagotavljajo elektronska komunikacijska omrežja in/ali storitve, morajo zagotoviti tudi učinkovito strukturno ločevanje oblastvene funkcije od dejavnosti, povezanih z lastništvom ali nadzorom.

(3) Pristojnosti in naloge nacionalnih regulatornih organov se v podrobnostih razlikujejo med različnimi državami članicami, vse pa imajo najmanj en nacionalni regulatorni organ, odgovoren za uporabo pravil, potem ko so ta prenesena v nacionalno zakonodajo, zlasti pravil v zvezi z vsakodnevnim nadziranjem trga.

(4) Enotna uporaba ustreznih pravil v vseh državah članicah je bistvena za uspešen razvoj notranjega trga elektronskih komunikacijskih omrežij in storitev. Nova normativna ureditev določa ukrepe za doseganje ciljev nacionalnih regulatornih organov in ustvarja okvir za delovanje, pri čemer jim na določenih področjih omogoča fleksibilnost pri uporabi pravil glede na pogoje posamezne države članice.

(5) Ustanoviti je treba Evropsko skupino regulatornih organov za elektronska komunikacijska omrežja in storitve (v nadaljnjem besedilu: "Skupina"), ki bo delovala kot vmesnik pri svetovanju in pomoči Komisiji na področju elektronskih komunikacij.

(6) Skupina povezuje nacionalne regulatorne organe in Komisijo na način, ki prispeva k razvoju notranjega trga. Omogoči naj tudi pregledno sodelovanje med nacionalnimi regulatornimi organi in Komisijo z namenom, da zagotovi enotno uporabo normativne ureditve elektronskih komunikacijskih omrežij in storitev v vseh državah članicah.

(7) Skupina služi Komisiji kot organ za premislek, razpravo in svetovanje na področju elektronskih komunikacij, vključno z zadevami v zvezi z izvajanjem in revizijo Priporočila za ustrezne trge proizvodov in storitev ter na področju priprave Odločbe o nadnacionalnih trgih.

(8) Med Skupino in Odborom za komunikacije, ustanovljenim v skladu s Okvirno direktivo, je treba vzdrževati tesno sodelovanje. Delo Skupine ne sme ovirati dela Odbora.

(9) Treba je zagotoviti usklajevanje z Odborom za radijski spekter, ustanovljenim na podlagi Odločbe št. 676/2002/ES Evropskega parlamenta in Sveta z dne 7. marca 2002 o normativni ureditvi politike radijskega spektra v Evropski skupnosti (Odločba o radijskem spektru) [5], s Skupino za politiko radijskega spektra, ustanovljeno na podlagi Sklepa Komisije 2002/622/ES z dne 26. julija 2002 o ustanovitvi Skupine za politiko radijskega spektra [6] in Kontaktnega odbora televizije brez meja, ustanovljenega na podlagi Direktive 97/36/ES Evropskega parlamenta in Sveta [7] o uskladitvi nekaterih določenih zakonov ali drugih predpisov v državah članicah v zvezi z izvajanjem dejavnosti televizijske radiodifuzije –

SKLENILA:

Člen 1

Predmet

Ustanovljena je svetovalna skupina neodvisnih nacionalnih regulatornih organov za elektronska komunikacijska omrežja in storitve, imenovana Evropska regulatorna skupina za elektronska komunikacijska omrežja in storitve (v nadaljnjem besedilu: "Skupina").

Člen 2

Opredelitev pojmov

V tem sklepu izraz "ustrezen nacionalni regulatorni organ" pomeni javni organ, ustanovljen v vsaki državi članici skladno z "okvirno" direktivo, katerega naloga je nadziranje vsakodnevne razlage in uporabe določb direktiv, ki se nanašajo na elektronska komunikacijska omrežja in storitve.

Člen 3

Cilji

Vloga Skupine je svetovati in pomagati Komisiji pri utrditvi notranjega trga elektronskih komunikacijskih omrežij in storitev.

Skupina opravlja vlogo vmesnika med nacionalnimi regulatornimi organi in Komisijo tako, da prispeva k razvoju notranjega trga in enotni uporabi normativne ureditve elektronskih komunikacijskih omrežij in storitev v vseh državah članicah.

Člen 4

Članstvo

Skupino sestavljajo vodje ustreznih nacionalnih regulatornih organov iz vsake države članice ali njihovi predstavniki.

Komisija je zastopana na ustrezni ravni in zagotavlja Skupini administrativno-tehnične storitve.

Člen 5

Način delovanja

Skupina na svojo pobudo ali na zahtevo Komisije svetuje in pomaga Komisiji pri vseh zadevah, povezanih z elektronskimi komunikacijskimi omrežji in storitvami.

Skupina izbere predsedujočega izmed svojih članov. Delo Skupine se lahko po potrebi organizira v podskupinah in strokovnih delovnih skupinah.

Predsedujoči sklicuje sestanke Skupine v soglasju s Komisijo.

Skupina sprejme svoj poslovnik soglasno ali, če soglasja ni, z dvetretjinsko večino glasov, pri čemer ima vsaka država članica ob upoštevanju odobritve Komisije na voljo po en glas.

Komisija mora biti zastopana na vseh sestankih Skupine in je lahko navzoča na vseh sestankih njenih podskupin in strokovnih delovnih skupin.

Strokovnjaki iz držav EGP in iz držav kandidatk za pristop k Evropski uniji lahko v Skupini sodelujejo kot opazovalci. Skupina na svoje sestanke lahko povabi še druge strokovnjake in opazovalce.

Člen 6

Posvetovanje

Skupina se na odprt in pregleden način izčrpno in dovolj zgodaj posvetuje z udeleženci na trgu, porabniki in končnimi uporabniki.

Člen 7

Zaupnost

Brez poseganja v člen 287 Pogodbe se člani Skupine kot tudi opazovalci in katerakoli druga oseba obvežejo, da ne bodo razkrili nobenih informacij, ki jih pridobijo v okviru dela Skupine, njenih podskupin ali strokovnih delovnih skupin, v primeru, ko jih Komisija obvesti, da sta zahtevano mnenje ali postavljeno vprašanje zaupne narave. V teh primerih se Komisija lahko odloči, da so na sestankih navzoči samo člani Skupine.

Člen 8

Letno poročilo

Skupina predloži Komisiji letno poročilo o svojih dejavnostih. Komisija posreduje to poročilo Evropskemu parlamentu in Svetu, po potrebi skupaj s svojimi pripombami.

Člen 9

Začetek veljavnosti

Ta sklep začne veljati na dan objave v Uradnem listu Evropskih skupnosti.

Skupina prevzame svoje naloge z datumom začetka veljavnosti tega sklepa.

V Bruslju, 29. julija 2002

Za Komisijo

Erkki Liikanen

Član Komisije

[1] UL L 108, 24.4.2002, str. 33.

[2] UL L 108, 24.4.2002, str. 7.

[3] UL L 108, 24.4.2002, str. 21.

[4] UL L 108, 24.4.2002, str. 51.

[5] UL L 108, 24.4.2002, str. 1.

[6] UL L 198, 27.7.2002, str. 49.

[7] UL L 202, 30.7.1997, str. 60.

--------------------------------------------------